# ஜோதா அக்பர்

## கதை

முகலாயப் பேரரசின் பேரரசராக உள்ள சிறுவன் ஜலாலுதீன், போருக்குப் பிறகு தோற்கடிக்கபட்ட எதிரிகளை இரக்கமின்றி கொல்ல பைராம் கானால் கற்பிக்கபடுகிறார். பல ஆண்டுகளுக்குப் பிறகு, வளர்ந்துவிட்ட ஜலாலுதீன் மற்றொரு போருக்குப் பிறகு, பைராம் கானை முதன்முறையாக எதிர்த்து, கருணை, மரியாதை, இராஜதந்திரம் ஆகியவையே தான் முன்னோக்கி செல்லும் வழி என்று முடிவு செய்கிறார்.  
அம்பர் இராச்சியத்தின் அரசர் பார்மலின் மகள் ஜோதாவுக்கும் அஜப்கரின் இளவரசர் ரத்தன் சிங்கிற்கு திருமணம் செய்து வைக்க நிச்சயிக்கபடுகிறது. அரசர் பார்மல் தன் மகன் பகவந்த் தாஸ் தனது அடுத்த வாரிசாக இருப்பார் என்றும், பகவந்த் தாசுக்குப் பதிலாக அரசரின் முடி வாரிசாக இருக்க விரும்பும் ஜோதாவின் ஒன்றுவிட்ட அண்ணனான சுஜாமல் அவருக்குக் கீழ் பணியாற்ற வேண்டும் என்றும் அறிவிக்கிறார். தனக்கு உரிமையான அரியாசனத்தை இழந்த சுஜமால் கோபத்துடன் இராச்சியத்தை விட்டு வெளியேறுகிறார். பின்னர் சக்கரவர்த்தியாக வேண்டும் என்ற லட்சியம் கொண்ட ஜலாலுதீனின் மைத்துனரான ஷரிஃபுதீன் உசேனுடன் சென்று சேர்கிறார். ஒரு கட்டத்தில் ராஜா பர்மால் ஜலாலுதீனுடன் சமாதான உறவு கொள்ள விரும்புகிறார். தன் மகளை பேரரசருடன் திருமணம் செய்துவைப்பதன் மூலம் இராசதந்திர உறவுகளை வலுப்படுத்தும் யோசனையை முன்மொழிகிறார். அதற்கு ஜலாலுதீன் ஒப்புக்கொள்கிறார். ஆனால் இதனால் ராணா உதய் சிங் உட்பட இராஜபுதனத்தின் மற்ற மன்னர்களுடனான பார்மலின் கூட்டணி உடைக்கிறது. ஜோதா தான் ஒரு அரசியல் பகடைக்காயாக பயன்படுத்தப்படுவதை உணர்கிறாள். அவள் சுஜாமாலுக்கு தன்னை மீட்கும்படி ஒரு கடிதம் எழுதுகிறாள், ஆனால் அதை அனுப்பமல் இருந்துவிடுகிறாள்.  
ஜோதா ஜலாலுதீனை சந்திக்க வேண்டுகிறாள். மேலும் திருமணத்திற்குப் பிறகும் தனது சமயத்தைக் கடைப்பிடிக்க அனுமதி வேண்டும் என்றும், அவளுக்காக ஆக்ரா கோட்டையில் ஒரு இந்து கோவில் கட்டப்பட வேண்டும் என்றும் கோருகிறாள். அவள் ஆச்சரியமடையும் விதமாக, ஜலாலுதீன் அதற்கு ஒப்புக்கொள்கிறார். திருமணத்திற்குப் பிறகு, ஜோதா ஜலாலுதீனுடன் தாம்பத்திய வாழ்வு நடத்த தயக்கப்படுகிறாள். அவர் ஜோதாவிடம் தங்களுக்கு இடையிலான இடைவெளியை சரிசெய்வதாக உறுதியளிக்கிறார்.  
பேரரசர் ஜலாலுதீனின் வளர்ப்புத் தாயான மகம் அங்காவின் மகனும், சகோதரர் உறவு உள்ள ஆதாம் கான் ஒரு தளபதியாக உள்ளார். ஜலாலுதீனின் தலைமை அமைச்சரான அட்கா கானைக் ஆதம் கானின் போர்க்குற்றங்கள் அம்பலப்படுத்தப்படுவதைத் தடுப்பதற்காக அவரைக் கொல்கிறான். இதனால் ஆத்திரம் அடைந்த ஜலாலுதீன் ஜோதா பார்ப்பதை அறியாமல் அரண்மனை மாடியில் இருந்து ஆதம் கானை கீழே எறிந்து கொல்லச் செய்கிறார். ஜலாலுதீனின் வன்முறைமீது அச்சுபவளாகவும் , நீதி பரிபாலனத்தின் மீதான அவனது தீவிரமான நடவடிக்கையை மதித்து நடப்பதற்கும் இடையே அவள் ஊசலாடுகிறாள்.  
மகம் அங்க ஜோதாவை வெறுக்கிறாள். ஜலாலுதீனின் திருமண வாழ்வை அழிக்க அவள் சதி செய்கிறாள். ஜலாலுதீன் முன் ஜோதாவை அவமானப்படுத்துகிறாள். சுஜாமாலுக்கு ஜோதா முன்னர் எழுதி வைத்திருந்த கடிதம் மகம் அங்கவினால் கண்டுபிடிக்கப்படுகிறது. அதை சுஜாமனுக்கு அனுப்புகிறாள். கடிதத்தைக் கண்ட சுஜாமால் ஜோதாவைச் சந்திக்க ரகசியமாக வரும்போது, ஜோதா தன் காதலனைச் சந்திக்கச் சென்றதாக ஜலாலுதீனிடம் பொய்யான தகவலைக் கூறுகிறாள். ஜோதா தனக்கு துரோகம் செய்துவிட்டதாக நினைக்கும் ஜலாலுதீன் சுஜாமாலை கைது செய்ய தனது ஆட்களை அனுப்புகிறார். ஆனால் சுஜாமல் தப்பிச் சென்றுவிடுகிறான். ஜலாலுதீன் ஜோதாவை மீண்டும் அம்பரிடம் திருப்பி அனுப்புகிறார். தன் நடத்தை மீது ஐயமடைந்ததற்காக கோபமடைந்த ஜோதா ஜலாலுதீனிடம் எந்த விளக்கத்தையும் அளிக்கவில்லை. பின்னர் ஜலாலுதீன் உண்மையைக் கண்டுபிடித்து அம்பர் சென்று, ஜோதாவிடம் மன்னிப்பு கேட்டு, தன்னுடன் திரும்பி வருமாறு கேட்கிறார். ஆனால் அவள் மறுக்கிறாள். அதற்கு பதிலாக, ஜோதா அவர் தனது உறவுகளையும், பேரரசின் செயல்பாட்டையும் விசாரிக்கச் சொல்கிறாள்.  
ஜலாலுதீன் திரும்பி வந்து தன் மக்களின் பிரச்சினைகளை நன்கு புரிந்துகொள்ள மாறுவேடத்தில் சாமானிய மக்கள் வழியாக பயணிக்கிறார். அப்போதுதான், முஸ்லீம் அல்லாதவர்கள் மீதான ஜிஸ்யா வரியால் குடிமக்கள் முகலாய ஆட்சியில் மகிழ்ச்சியடையவில்லை என்பதை அவர் உணர்கிறார். ஜலாலுதீன் அதை ஒழித்து, அனைத்து சமயத்தினருக்கும் தனது பேரரசில் உரிமைகள் இருப்பதாக அறிவிக்கிறார். இது ஜோதாவை ஈர்க்கிறது அவள் அவரிடம் திரும்பி வருகிறாள். அவரது குடிமக்கள் அவருக்கு அக்பர்(பெரியவர்) என்ற பட்டத்தை வழங்குகிறார்கள். ஒரு கொண்டாட்டத்தின் போது, ஷரிஃபுதீன் உசேன் அனுப்பிய ஒரு கொலையாளி அக்பர் மீது நச்சு பூசிய அம்பை எய்கிறான். ஜோதா செவிலியாக இருந்து அக்பர் மீண்டும் ஆரோக்கி வாழ்வுக்குத் திரும்ப உதவுகிறாள். இதனால் மேலும் இந்த இணையர் உண்மையிலேயே ஆழமாக காதலிக்கத்துவங்குகின்றனர்.  
சுஜமால், ஷரிஃபுதீன் உசேன் மற்றும் அவரது கூட்டாளிகள் அம்பர் மீது தாக்குதல் நடத்த அணிவகுத்துச் செல்கின்றனர். ஷரிபுதீன் பேரரசரை கொல்ல சதி செய்வதை சுஜாமால் அறிகிறான். இந்த சதி குறித்து அக்பரை எச்சரிக்க அவன் விரைவாக அவர்களிடமிருந்து வெளியேறுகிறான். ஷெரீஃபுதீனின் வீரர்கள் சுஜாமாலைத் துரத்திச் சென்று அம்புகளைப் பாய்ச்சுகின்றனர். அவன் இறப்பதற்கு முன் பேரரசருக்கு உள்ள ஆபத்து குறித்து அவரிடம் தெரிவிக்கிறான். அக்பர் ஷெரீஃபுதீனை சண்டையில் தோற்கடித்து, பின்னர் தனது ஒன்றுவிட்ட சகோதரி பக்ஷி பானு பேகத்துக்காக அவனைக் கொல்லாமல் விடுகிறார். இறுதியில், மக்கள் ஒருவருக்கொருவர் பிறர் சமயங்களை மதித்து மரியாதை செய்தால் இந்துஸ்தான் அமைதியான, வளமான பூமியாக இருக்கும் என்று அக்பர் அறிவிக்கிறார். அவர்களின் காதலுக்கு முக்கியத்துவம் கொடுக்கப்படவில்லை என்றாலும், ஜோதாவும் அக்பரும் அமைதியாக இணைந்து வரலாறு படைத்தனர் என்ற குரல்வழியில் படம் முடிகிறது.